མི་ཞིག་གིས་མི་གཞན་པ་ཞིག་གི་དྲི་ཆུ་ཚུན་ཆད་བྱིན་བརླབས་སུ་སྒོམ་ནས་ཁ་ལ་རེགདེ་ཡང་བཀའ་འགྱུར་བསྟན་འགྱུར་གྱི་ཤུགས་རྐྱེན་ཡིན།ཡིག་སྒྱུར་ལས་བྱུང་བའི་ཤུགས་རྐྱེན་འདི་ལྟ་བུ་ནི་ང་ཚོ་བོད་མ་གཏོགས་དེའི་དཔེ་ཟླ་གཞན་ཞིག་འཛམ་གླིང་ན་རྙེད་དཀའ་རྒྱུ་རེད།ང་ཚོ་བོད་ལ་ཡང་ཤུགས་རྐྱེན་འདི་ལྟ་བུ་ནི་བཀའ་འགྱུར་བསྟན་འགྱུར་གི་སྔོན་ལ་བྱུང་རབས་མེད་ལ་ཕྱིས་འབྱུང་གི་ཡིག་སྒྱུར་གཞན་ལས་ཀྱང་འབྱུང་ཐབས་མེད་པ་ལྟ་བུ་ཞིག་ཡིན་ཅིང་།ཤུགས་རྐྱེན་འདི་ལྟ་བུ་ང་ཚོའི་མི་ཐོག་འདིའི་ལོ་ཙཱ་བ་རྣམས་ཀྱི་དམིགས་ཡུལ་དུ་བཟུང་ནས་ཡིག་སྒྱུར་བྱས་པ་ཡིན་ན།ང་ཚོའི་ལོ་ཙཱ་བ་རྣམས་དཔའ་ཞུམ་ཞིང་ཁ་སྐྱེངས་ནས་ཡིག་སྒྱུར་གྱི་ལས་འགོ་ཙམ་ཡང་འཛུགས་མི་ཐུབ་པ་ཞིག་ཡིན།ཡིན་ན་ཡང་སེམས་ངལ་སངས་བྱེད་ཅིག་ནི།བཀའ་འགྱུར་བསྟན་འགྱུར་གྱི་ཤུགས་རྐྱེན་དེ་འདྲ་ནི་དེང་སང་གི་ལོ་ཙཱ་བ་རྣམས་ཀྱི་དམིགས་ཡུལ་མིན།དེང་སང་གི་ལོ་ཙཱ་རྣམས་ཀྱི་དམིགས་ཡུལ་ནི་གཞན་གྱི་ཤེས་རྟོགས་ཤིག་ནང་འདྲེན་བྱས་ནས་ང་ཚོའི་ཤེས་རྟོགས་ལ་དབང་བསྒྱུར་ཆེད་མིན་པར།རང་ཚུགས་ཅན་གྱི་ཤེས་རྟོགས་ཤིག་སྐྱེད་ཆེད་ཡིན།དེང་སང་གི་ལོ་ཙཱ་བ་རྣམས་ཀྱི་དམིགས་ཡུལ་ནི་ཤེས་རྟོགས་ཤིག་གླེགས་བམ་དུ་བསྒྲིལ་ནས་མཆོད་སྒྲིག་བྱེད་རྒྱུ་མིན་པར།ཤེས་རྟོགས་ཤིག་གསར་པ་ཞིག་ལ་བརྟེན་ནས་རང་གི་གནས་སྟངས་ཇེ་ལེགས་སུ་གཏོང་ཆེད་ཡིན།དེང་སང་གི་ལོ་ཙཱ་བ་རྣམས་ཀྱི་དམིགས་ཡུལ་ནི་དད་པ་སྔོན་དུ་སོང་བའི་རྒྱུ་འབྲས་ཀྱི་རྣམ་གཞག་ཅིག་བསྟན་རྒྱུ་མིན་པར་དད་པ་སྔོན་དུ་མ་སོང་བའི་རྒྱུ་འབྲས་ཀྱི་རྣམ་གཞག་སྟོན་ཐབས་བྱེད་རྒྱུ་དེ་ཡིན།དེང་སང་གི་ལོ་ཙཱ་བ་རྣམས་ཀྱི་དམིགས་ཡུལ་ནི་སྔོན་བྱུང་གང་ཞིག་གཏམ་རྒྱུད་ཀྱི་ངོ་བོར་བསྒྱུར་ནས་བསྟོད་པ་བྱེད་རྒྱུ་མིན་པར་སྔོན་བྱུང་ལ་སྐྱར་ཞིབ་ཀྱིས་བསླབ་བྱ་ལེན་རྒྱུ་དེ་ཡིན།